REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/94-13

14. mart 2013. godine

B e o g r a d

**Z A P I S N I K**

**SA ŠESTE SEDNICE ODBORA ZA PRAVA DETETA**

**ODRŽANE 11. MARTA 2013. GODINE**

Sednica je počela u 12,00 časova.

Sednicom je predsedavao mr Nebojša Stefanović, predsednik Odbora.

Sednici su prisustvovali članovi Odbora:Vesna Kovač, Gordana Čomić, potpredsednici Narodne skupštine; Milica Drnjak, predsednik Odbora za rad, socijalna pitanja, društvenu uključeost i smanjenje siromaštva; Ljiljana Lučić, Vesna Rakonjac, Vesna Jovicki, Nevena Stojanović, Sanja Jefić-Branković, Vesna Milekić, Slavica Saveljić, Milica Vojić-Marković, Dubravka Filipovski, Olena Papuga, Milorad Stošić i Slavica Savić, zamenik člana.

Sednici nisu prisustvovali članovi Odbora: Konstantin Arsenović, dr Nenad Popović, dr Žarko Korać, potpredsednici Narodne skupštine; Elvira Kovač i Mirko Čikiriz.

Sednici je prisustvovala Marija Obradović, narodni poslanik.

Sednici su prisustvovali i: Judita Rajhenberg i Jadranka Milanović, UNICEF; Nevena Petrušić, Poverenik za zaštitu ravnopravnosti; Saša Stefanović, MODS; Dušica Popadić i Ljiljana Bogavac, Incest Trauma Centar.

Predsedavajući je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Iniciranje izmene člana 108. Krivičnog zakonika;

2. Dogovor o konkretnim aktivnostima Odbora za prava deteta za period mart-jun 2013. godine i usaglašavanje zajedničkih aktivnosti sa UNICEF-om;

3. Dogovor u vezi sa obrazovanjem radnih grupa;

4. Razno.

Na molbu Jadranke Milanović predsedavajući je predložio da se izvrši izmena u redosledu tačaka predloženog Dnevnog reda, tako da druga i treća tačka postanu prva i druga tačka, a prva postane treća tačka Dnevnog reda.

Članovi Odbora su **većinom glasova** usvojili predloženi Dnevni red sa izmenom redosleda tačaka.

Pre prelaska na rad po tačkama utvrđenog Dnevnog reda članovi Odbora su **većinom glasova,** bez primedbi **usvojili** zapisnik sa Pete sednice održane 18. decembra 2012. godine.

**PRVA TAČKA:** Dogovor o konkretnim aktivnostima Odbora za prava deteta za period mart-jun 2013. godine i usaglašavanje zajedničkih aktivnosti sa UNICEF-om.

**Mr Nebojša Stefanović** je potsetio članove Odbora da su u materijalu za sednicu dobil integralni predlog konkretizovanog Plana rada za 2013. godinu, koji je sačinila grupa članova Odbora uz sugestije koje su dale i gospođa Milanović i gospođa Stevanović, kao i pregled mogućeg Plan rada Odbora koji je usklađen sa Planom rada Vlade i predlog aktivnosti Odbora za period mart-jun 2013. godine.

Predsednik Odbora je otvarajući diskusiju u vezi sa ovom tačkom Dnevnog reda zamolio da pažnja bude usmerena upravo na predložene aktivnosti, kao i da zbog dinamike rada Narodne skupštine nije moguće potpuno precizno - po datumima i konkretnim izvršiocima planirati svaku pojedinu aktivnos.

Pozvao je gospođu Rajhenber i gospođu Milanović da uzmu aktivno učešće u raspravi.

**Milorad Stošić** je istakao da je na prethodnoj sednici postignut dogovor u vezi sa izradom operativnog Plana rada, koji je i realizovan uz njegovo i učešće narodnih poslanika Dubravke Filipovski i Elvire Kovač, kao i predstavnika UNICEF-a i Centra za prava deteta koji su dostavili svoje sugestije, nakon čega je izrađen Plan aktivnosti koji je dobar i treba da bude usvojen.

**Judita Rajhenberg** se zahvalila članovima Odbora što su izglasali izmenu redosleda u tačkama Dnevnog reda, kao i što je predsednik Odbora uvrstio u Predlog dnevnog reda dogovor u vezi sa zajedničkim aktivnostima sa UNICEF-om, jer tima nastavlja kontinuitet dobre saradnje koju je Radna grupa za prava deteta iz prethodnog saziva, ostvarila sa UNICEF-om.

Upoznala je članove Odbora da se u periodu od 18. do 20. aprila 2013. godine planira inicijalna poseta predsedavajućih Upravnog odbora UNICEF-a Srbiji. Upravni odbor čine predstavnici 36 zemalja, predsednik i četiri predsedavajuća čine Biro. Predsednik Upravnog odbora je ambasador Finske. Predstavnici UNICEF-a u Srbiji su izradili pleriminarni plan posete, koja za njih predstavlja veliku čast i zadovoljstvo, a deo tog plana je i sastanak sa članovima Odbora za prava deteta Narodne skupštine, koji bi trebalo da bude održan 18. aprila od 14,00 do 15,00 časova.

Predložila je da pre te posete Odbor i UNICEF intenziviraju saradnju, radi potsećanja na važnost zajedničkog posla.

Naglasila je da bi pre pomenutog sastanka bilo dobro da bude održano Javno slušanje na temu „Ulaganje u obrazovanje u ranom detinjstvu“, a da ubrzo nakon toga bude održano i javno slušanje na temu „Unapređenje modela finansiranja i raspodele dečjih dodataka“.

**Aleksandra Jović** je skrenula pažnju članovima Odbora da je u materijalima za sednicu podeljena brošura posvećena značaju Ulaganju u obrazovanje u ranom detinjstvu u Srbiji.

Naglasila je da prema podacima do kojih se došlo kroz istraživanjnja, mali broj dece pohađa predškolsko obrazovanje između 3 do 5 godina. Usvojena Strategija obrazovanja predviđa obuhvat 75% dece ovog uzrasta predškolskim obrazovanjem. Srbija u ovom trenutku ima obuhvat manji od 50%, što je neuporedivo manje u odnosu na značaj koji se obrazovanju u ranom detinjstvu pridaje u evropskim zemljama, u kojima je obuhvat dece uzrasta od 3 do 5 godina i do 90%. Takođe, ukoliko bi obuhvat bio veći poboljšala bi se obrazovna struktura stanovništva, što bi uticalo na prekid generacijskog siromaštva. Ovo bi dalje, doprinelo ravnomernijem razvoju potencijala za svu decu, a time i stvorilo uslove za pravednije napredovanje i razvoj, jer u sadašnjim uslovima deca iz bogatijih porodica, čiji roditelji imaju viši obrazovni nivo imaju predispozicije da i sama steknu visoko obrazovanje i time sebi obezbede uslove za bolji život, dok deca iz siromašnijih porodica, sa roditeljima koji su sa niskim stepenom obrazovanja, najčešće i sama ostaju siromašna i neobrazovana. Nepravičnost sadašnjeg sistema predškolskog obrazovanja naročito dolazi do izražaja kroz podatke da obuhvat dece iz najsiromašnijih porodica iznosi oko 21%, dok taj procenat za decu iz imućnijih porodica iznosi 75%. Neravnomernost je prisutna i u pogledu seoskih i gradskih sredina. Obuhvat dece u ruralnim sredinama je ispod 30%, dok taj procenat u gradovima iznosi oko 50%.

Ukazala je na podatak da u finansiranju predškolskog obrazovanja lokalne zajednice učestvuju sa 80% u ceni troškova, a roditelji samo 20%. To su državni resursi koji se ne troše na odgovarajući način. Opštine koje su siromašne, koje ulaze u treću i četvrtu kategoriju imaju obuhvat dece predškolskim obrazovanjem ispod 30% (u opštinama prve kategorije je preko 50%). Ove opštine nemaju ekonomsku moć da izdvoje sredstva za ovakvu namenu.

Rekla je da je UNICEF-ova studija urađena po svim svetskim standardima, kao i da je u njoj istaknut nesumnjiv značaj ranog obrazovanja, kao strateškog interesa države. Prikazani su različiti način kofinansiranja između države i roditelja različite ekonomske moći, a ovi modeli bi trebalo da budu predstavljeni na javnom slušanju.

Predložila je da javno slušanje, zbog eksperata koji treba da prisustvuju, bude održano 9, 10. ili 11. aprila.

**Mr Nebojša Stefanović** je predložio da javno slušanje na temu „Ulaganje u obrazovanje u ranom detinjstvu“ bude održano 9. aprila 2013. godine, u Maloj sali Doma Narodne skupštine, sa početkom u 11,00 časova.

Takođe, predložio je da na javno slušanje budu pozvani:

-dr Žarko Obradović, ministar prosvete, nauke i tehnološkog razvoja,

-g-đa Judita Rajhenberg, direktorka kancelarije UNICEF-a, koji će dati uvodna izlaganja,

- g-din Aleksandar Baucal, Institut za psihologiju, koji će prezentovati studiju „Ulaganje u obrazovanje u ranom detinjstvu“,

-g-đa Zorica Trikić, Centar za interaktivnu pedagogiju-CIP, koja će govoriti o perspektivi roditelja u vezi sa ovom temom,

-Poziv će biti upućen i članovima Odbora za obrazovanje, nauku, tehnološki razvoj i informatičko društvo, Odbora za finansije, Odbora za pravosuđe, državnu upravu i lokalnu samoupravu, Odbora za rad, socijalna pitanja, društvenu uključenost i smanjenje siromaštva, predstavnicima resornih ministarstava, nadležnim državnim organima i ustanovama, nevladinim i međunarodnim organizacijama koje se bave ovom temom, kao i predstavnicima predškolskih ustanova.

Predsednik Odbora je Predlog odluke stavio na glasanje, a članovi Odbora su **jednoglasno doneli Odluku o organizovanju Drugog javnog slušanja Odbora za prava deteta, na temu „Ulaganje u obrazovanje u ranom detinjstvu“, koje će biti održano 9. aprila 2013. godine u Maloj sali Doma Narodne skupštine, sa početkom u 11,00 časova i na koje će biti pozvani učesnici kao iz Predloga.**

**Predsednik Odbora** je stavio na glasanje i predlog da članovi Odbora dana 18. aprila 2013. godine održe sastanak sa Upravnim Odborom UNICEF-a u terminu od 14,00 do 15,00 časova, što su članovi Odbora **jednoglasno prihvatili.**

**Nevena Petrušić** je predložila da Odbor za prava deteta bude domaćin mladim panelistima, iz različitih područja Srbije, što bi bilo organizovano uz podršku UNICEF-a.

Naglasila je da Poverenik za zašttiu ravnopravnosti, u okviru svojih nadležnosti radi sa grupom dece na projektima koji imaju za cilj suzbijanje diskriminacije.

**Predložila je da neka od narednih sednica Odbora bude organizovana tako da se članovi Odbora susretnu sa tom decom, koja sebe nazvaju „isterivači diskriminacije u Srbiji“. Na sednici bi deci bili uručeni sertifikati nakon uspešno završene obuke, a oni bi predstavili rezultate svojih istraživanja, koja su vršena u njihovim školskim sredin i govorili o rasprostranjenosti i oblicima diskriminacije.**

**Mr Nebojša Stefanović** je izrazio spremnost da Odbor za prava deteta organizuje sednicu na predlog Poverenika za zaštitu ravnopravnosti, istakavši da upravo ovakve aktivnosti spadaju u planiranu delatnost Odbora.

**Jadranka Milanović** je predložila da se Planom rada predvidi održavanje javnog slušanja na temu „Unapređenje programa dečijih dodataka“, kao i da ono bude održano u maju mesecu, a da javno slušanje na kome bi bila razmatrana problematika osipanja dece iz sistema školstva bude organizovano u septembru, kada će biti gotovo i istraživanje koje je u toku.

**Članovi Odbora su se saglasili sa ovim predlogom.**

**Milica Dronjak** je obavestila članove Odbora za prava deteta da je Odboru za rad, socijalna pitanja, društvenu uključenost i smanjenje siromaštva, čiji je ona predsednik, svakodnevno stižu predstavke porodilja i samohranih majki, u kojima one ukazuju na niz problema sa kojima se suočavaju.

Rekla je da je održala sastanak sa predstavncima udruženja „Jelek“ iz Grodske, na kome su izneti predlozi za pokretanje inicijative i izmenu Zakona o radu u cilju osnaživanja samohranih majki.

**Predložila je da Odbor za prava deteta i Odbor za rad, socijalna pitanja, društvenu uključenost i smanjenje siromaštva organizuju zajedničko javno slušanje krajem aprila, na temu „Položaj samohranih rodiutelja i mere koje treba preduzeti radi njihovog osnaživanja“. Učesnici bi bili Ministarstvo rada, zapošljavanja i socijalne politike, Tim za socijalno uključivanje i smanjenje siromaštva, Zaštitnik građana, Komesarijat za izbeglice, Nacionalna služba za zapošljavanje, predstavnici nevladnih orgnaizacija i predstavnici roditelja. Predstavnici Udruženja „Jelek“ bi dostavili spisak svih udruženja koji se bave ovim pitanjima.**

**Članovi Odbora za prava deteta su prihvatili predlog Milice Dronjak.**

**Aleksandra Jović** je istakla da je UNICEF radio studiju u vezi sa temom dečjih dodataka, na osnovu koje se došlo do podataka da 60% dece ne dobija dečje dodatke, a polovina od onih koji ih dobijaju, ne bi trebalo da ih dobijau. Izdvajanja iz budžeta za ove namene su veća od 10 miliona dinara.

Naglasila je da je u Studiji predloženo niz mera za poboljšanje stanja u ovoj oblasti.

Ukazala je na potrebu izmene Zakona o finasijskoj pomoći porodici sa decom, kao i da je Ministarstvo rada, zapošljavanja i socijalne politike zainteresovano da pokrene postupak izmenu navedenog zakona.

**Mr Nebojša Stefanović** je istakao da Odbor za prava deteta ima planirane aktivnosti upravo u oblasti finansijske podrške porodicama sa decom.

Naglasio je da će biti formirana, između ostalih, Radna grupa za kontrolu sprovođenja Zakon o finansijskoj podršci porodicama sa decom, u segmentu koji se odnosi na dodelu dečjih dodataka.

**Dragana Soćanin** je predstavila aktivnosti Udruženje roditelj i ono što rade na terenu.

Izrazila je želju da članovima Odbora predstave analizu praktične politike na zaštiti porodice, porodilja, samojhranih majki itd.

Ukazala je na važnost da se pokrene ova tema, kao i da se poveže sa ostalim temama iz ove oblasti, kako bi se na najbolji način pripremile izmene i dopune Zakona o finansijskoj podršci poropdice sa decom, Porodičnog zakona i Zakona o radu.

**Predsednik** **Odbora** je izrazio saglasnost sa datim predlozima i istakao da cilj formiranja radnih grupa u okviru Odbora i jeste mogućnost praćenja primene upravo navedenih zakona.

Nakon okončane rasprave u vezi sa ovom tačkom Dnevnog reda, predsednik Odbora je stavio na glasanje usvajanje predloženih aktivnosti Odbora za prava deteta za period mart-jun 2013. godine i usaglašavanje zajedničkih aktivnosti sa UNICEF-om.

Članovi Odbora su **jednoglasno** usvojili Plan aktivnosti Odbora za prava deteta za period mart-jun 2013. godine i usaglašavanje zajedničkih aktivnosti sa UNICEF-om.

**DRUGA TAČKA** - Dogovor u vezi sa obrazovanjem radnih grupa.

**Mr Nebojša Stefanović** je potsetio članove Odbora da je na prethodnoj sednici postignut dogovor da će predsednik Odbora doneti odluke o obrazovanju šest radnih grupa, kako bi se omogućila svrsishodna i efikasna kontrola nad primenom zakona koji su od strane članova Odbora prepoznati kao veoma važni za zaštitu prava dece i poboljšanje njihovog položaja u Srbiji i to:

1. Radna grupa za praćenje primene Zakona o osnovama sistema obrazovanja i vaspitanja u segmentu inkluzivnog obrazovanja;
2. Radna grupa za praćenje primene Zakona o socijalnoj zaštiti u delu koji se odnosi na razvoj usluga u zajednici koje su ključna podrška porodicamau kojima žive  deca sa invaliditetom;
3. Radna grupa za praćenje primene Porodičnog zakona u delu koji se odnosi na zaštitu dece od porodičnog nasilja;
4. Radna grupa za praćenje primene Zakona o maloletnim učiniocima krivičnih dela i krivičnopravnoj zaštiti maloletnih lica u delu koji se odnosi na učešće maloletnih lica u sudskim postupcima;
5. Radna grupa za praćenje primene Zakon o finansijskoj podršci porodicama sa decom, u segmentu koji se odnosi na dodelu dečjih dodataka;
6. Radna grupa za predstavke i predloge;

-Jedan član Odbora će, zajedno sa zaposlenima u službi Odbora pratiti predloge zakona koji ulaze u skupštinsku proceduru, a koji su od neposrednog značaja za ostvarivanje delokruga rada Odbora za prava deteta.

Zamolio je članove Odbora da se prema sopstvenim afinitetima i interesovanjima kandiduju za navedene radne grupe što su oni i učinili.

**TREĆA TAČKA** – Iniciranje izmena člana 108. Krivičnog zakonika.

**Mr Nebojša Stefanović** je istakao da je Savet Evrope usvojio 2007. godine, u Lanzarotu, Španija Konvenciju o zaštiti dece od seksualnog iskorišćavanja i seksualnog zlostavljanja (Lanzarot konencija). Republika Srbija je ovu konvenciju ratifikovala u maju 2010. godine.

U skladu sa Lanzarot konvencijom države potpisnice su dužne da preduzmu sledeće mere:

-Preventivne;

-Zaštitne mere usmerene ka deci žrtvama;

-Zakonodavne mere koje podrazumevaju:

Preduzimanje svih neophodnih mera kako bi se obezbedilo da rok zastarevanja krivičnog gonjenja (rok za otpočinjanje krivičnog postupka) za krivična dela seksualnog iskorišćavanja i zlostavljanja dece bude dovoljno dug da se tokom njega omogući delotvorno otpočinjanje postupka pošto je žrtva postala punoletna.

Istakao je da prema sada važećem zakonskom rešenju ovaj rok iznosi 6 godina od poslednje učinjene radnje.

Naglaso je da se kao nedostaci u Krivičnom zakoniku, sa aspekta implementacije odredbi Konvencije, najčešće ističu:

-Neopravdano niska zaprećena kazna u nekiim krivičnim delima;

-Rokovi zastarelosti pokretanja krivičnog postupka su prekratki i određuju se u zavisnosti od dužine zaprećene kazne, pa u nekim slučajevima pokretanje krivičnog postupka zastareva za 2 godine. U tom smislu najčešće se predlažu izmene rokova zastarelosti i to:

-da rok zastarelosti treba da počne da teče od dana punoletstva žrtve iz razloga što su počinioci ovih dela najčešće detetu bliske osobe, odnosno one od kojih dete zavisi, pa stoga treba da mu se omogući da podnese prijavu onda kada više ne bude u položaju zavisnosti od izvršioca, jer žrtva sa navršenih 18 godina života ima više kapaciteta da štiti svoje interse.

-čak ni rok zastarelosti koji bi se računao od punoletstva nije dovoljan (često mladi i posle navršenog punoletstva još godinama ostaju u zajednici sa roditeljima ili staraocima usled ekonomske zavisnosti), pa bi trebalo predvideti da ova krivična dela ne zastarevaju.

Ukazao je na činjnicu da Zakon različito tretira počinioce ovih krivičnih dela zavisno od uzrasta žrtve, tj. pravi se razlika da li je žrtva dete mlađe od 14 godina kada je zaprećena kazna teža, ili je dete starije od 14 godina (14-18 godina), kada je kazna blaža. Polazeći od definicije da je dete svaka osoba mlađa od 18 godina i da ranjivost deteta postoji na svim uzrastima dokle god traje period odrastanja, ovakva razlika u zakonu je neopravdana.

Rekao je da se Zaštitnik građana, naročito zamenik Zaštitnika građana za prava deteta gospođa Lukšić Orlanduć, kao i čitav tim Incest Trauma Centra – Beograd, dugi niz godina, veoma posvećeno, bave ovom problematikom i da su do sada pokrenuli niz inicijativa kako bi se seksualno nasilje nad decom smanjilo, a rok zastarelosti pokretanja krivičnog postupka produžio, ili ukinuo.

U raspravi koja je otvorena u vezi sa ovom tačkom Dnevnog reda učešće su uzeli Dušica Popadić i Dubravka Filipovski:

**Dušica Popadić** je zahvalila predsedniku i članovim Odbora što su uzeli u razmatranje Inicijative Incest Taruma Centra za ukidanje zastarevanja gonjenja počinilaca krivičnih dela seksualnog delikta prema maloletnim licima.

Ukazala je na psihološki aspekt seksualne traume kao i da bol i trauma ne zastarevaju, ali da sadašnji Krivični zakonik kaže suprotno.

Naglasila je da je faktor koji utiče na traumu ishod na sudu, jer samo sudska presuda kojom je počinilac kažnjen potvrđuje da je bilo seksualnog zlostavljanja, a da u ovom trenutku, ako istekne šest godina od poslednjeg akta seksualnog nasilja, delo zastareva.

Rekla je da je Incest Trauma Centar u novembru dostavio materijal i brošuru koji su dati članovima Odbora. U ovim materijalima naglašeno je da trauma za sobom nosi mnogo stida i mnogo krivice. Incest Trauma Centtar radi sa žrtvama seksualnog nasilja već 20 godina, a tim čine pravnici, psiholozi i psihijatri, ali da ovim pitanjem treba da se bavimo svi zajedno, jer ono nije samo pravničko pitanje, niti pitanje jedne nevladine organizacije ili stranke, već je životno pitanje i deteta i odrasle osobe koja je preživela seksualno nasilje. Prema statističkim podacima Incest Trauma Centra u vezi sa seksualnim zlostavljanjem dece, 82% počinilaca seksualnog nasilja su članovi porodice. Ovo posebno treba imati u vidu kada se govori o sposobnosti žrtve da pokrene krivični postupak, jer je potrebno omogućiti ne samo fizičko odvajanje ovog lica od počinioca, već je potrebno da žrtva stekne i psihičku snagu i društvenu moć da bi mogla da pkrene postupak pred sudom. Teška ekonomska situacije u mnogome smanjuje mogućnost da se žrtva osamostali.

Istakla je da je Incest Trauma Centar nosilac inicijative Saveta Evrope u Srbiji "Jedno od petoro", a koja ima za cilj da pomogne i zaštiti decu koja su seksualno zlostavljana. Ukoliko izmene zakona budu usvojene, one će predstavljati opomenu, svim budućim počiniocima ovih krivičnih dela, što će u značajnoj meri uticati na smanjenje slučajeva u kojima devojke koje su bile žrtve seksualnog zlostavljanja, rano odlaze od kuće i udaju se kako bi prekinule seksualno nasilje kome su podvrgnute u kuću. Takođe, česti su slučajevi u kojima seksualno zlostavljani adolescent, uočava zlostavljanje mlađe sestre ili brata i tada se odvaži da prijavi zlostavljača, kako bi spasilo brata ili sestru, iako je u njegovom slučaju, istekom roka zastarelosti, mogućnost krivičnog gonjenja prestala da postoji. Česti su slučajevi incesta koje starijii ljudi, uglavnom deke vrše prema unucima, a koji nikada ne budu procesuirani.

**Dubravka Filipovski** je podržaala inicijativu, jer smo kao država, kako je naglasila, obavezni na to i Lanzarot konvencijom.

Ukazala je na postojanje dva cilja koja treba da budu postignuta. Prvo će se smanjiti broj seksualnih delikata, a drugo, veliki broj počinilaca seksualnih delikata će biti kažnjeno.

Istakla je da je Ženska parlamentarna mreža prva prepoznala i podržala inicijative o kojima je bilo reči, na seminarima obukama koje su članice ove mreže prošle i zamolila da se to ima u vidu.

Nakon zaključene rasprave u vezi sa ovom tačkom Dnevnog reda, predsednik Odbora je stavio na glasanje

**O d l u k u**

-Da Odbor za prava deteta pokrene inicijativu za dopunu člana 108. Krivičnog zaknikaza;

-Da narodni poslanici-članovi Odbora budu potpisnici Predloga zakona za dopunu Krivičnog zakonika, a da ovlašćeni predstavnik predlagača bude predsednik Odbora mr Nebojša Stefanović.

Članovi Odbora su **jednoglasno** usvojeli Odluku.

**TREĆA TAČKA** – Razno.

Rasprava u vezi sa ovom tačkom Dnevnog reda nije otvarana.

Sednica je zaključena u 13,15 časova.

SEKRETAR ODBORA PREDSEDNIKODBORA

Sanja Pecelj mr Nebojša Stefanović